የሥነ ዜጋና ሥነ ምግባር ትምህርት የሰላም እሴትን በማጎልበት ጉልህ ሚና ተጫውቷል  – አቶ ዛዲግ አብርሃ
ባለፉት ዓመታት በተለይ በታዳጊ ክልሎች ግጭቶችን በሰላማዊ መንገድ በመፍታትና የሰላምን እሴትን በማጎልበት ረገድ የሥነ- ዜጋና ሥነ- ምግባር ሥርዓት  ትምህርቱ  ጉልህ ሚና መጫወቱን  የመንግስት ኮሙኒኬሽን ጉዳዮች ጽሕፈትቤት ሚኒስትር ዴኢታ አቶ ዛዲግ አብርሃ ገለጹ ።ዋልታ ሚዲያና ኮሙኒኬሽን ኮርፖሬት ከትምህርት ሚኒስቴር ጋር በመተባባር በአገር አቀፍ ደረጃ በሥነ ምግባርና በሥነ ዜጋ ትምህርት አሠጣጥ ውጤታማነት ላይ ያከናወነውን የዳሰሳ ጥናት ግኝቶችን ለታሳፊዎች ያቀረቡት አቶ ዛዲግ አብርሃ እንደገለጹት የሥነዜጋና ሥነ ምግባር ትምህርት በዜጎች ላይ ያመጣው ለውጥ ቢኖርም ተጨማሪ ውጤታማ ሥራዎች ማከናወን ያስፈልጋል ።እንደ አቶ ዛዲግ  ገለጻ  የሥነ ዜጋና ሥነምግባር ትምህርት  በዜጎች ባህራዊ፣ ሥነ ምግባራዊና ማህበራዊ  ግቦችን ካማሳካት አንጻር  ምን ያህል ውጤታማ እንደነበር  ለማወቅና ለመገምገም እንዲያስችል በጥናቱ ከአገር አቀፍ ደረጃ የሚገኙ ተማሪዎች ፣ መምህራን፣ ወላጆች በጥናቱ እንዲሳተፉ ተደርጓል።ጥናቱ እንደሚያሳየው  የሥነ- ዜጋና ሥነ- ምግባር ሥርዓት  ትምህርት የአገር ተረካቢ  ትውልድ  በአገሩ  ፖለቲካዊና  የህግ ሥርዓት ላይ ያለውን ግንዛቤ እንዲያሳድግ ምቹ ሁኔታ የፈጠረ  መሆኑ ሌላው  የትምህርት ሥርዓቱ ውጤት መሆኑን  አስረድተዋል ።በአገሪቱ እየተሠጠ ያለው የሥነ ዜጋና ሥነ ምግባር ትምህርት መብት ላይ እንጂ ግዴታ ላይ ትኩረት አለመሰጠቱ፣  ለመምህራን በትምህርቱ ዙሪያ በቂና ተከታታይ  ሥልጠና አለመሰጠቱ ፣ ትምህርቱ በተግባር  የተደገፈ አለመሆኑ በድክመት  ታይቷል ።እንዲሁም ትምህርቱ ከስነምግባር ይልቅ በሥነ ዜጋ ላይ ማተኮሩ፣  በአፍመፍቻ ቋንቋ  አለመሠጠቱ እና  በገጠር አካባቢዎች የመማሪያ መጽሐፍ እጥረቶች   በትምህርት አሠጣጡ ላይ የሚስተዋሉ ችግሮች መሆናቸው በጥናቱ የተመላከቱ መሆናቸውን አቶ ዛዲግ አብራርተዋል ።ስለሆነም በአገሪቱ እየተሠጠ ያለው የሥነ- ዜጋና ሥነ- ምግባር ሥርዓት  ትምህርት የታለመለትን ግብ እንዲመታና ውጤታማ እንዲሆን ለማስቻል ትኩረት ሠጥቶ መንቀሳቀስ እንደሚያስፈልግ  አስገንዝበዋል ።ዋልታ ሚዲያና ኮሙኒኬሽን ኮርፖሬት ከትምህርት ሚኒስቴር ጋር በመተባባር ባደረገው ጥናት ከ 8ሺ 600 በላይ  ሰዎች መረጃ  መስጠታቸውን ተመልክቷል  ።      